钦定古今图书集成/历象汇编/庶征典/第013卷 > 《直前奏札一》〈癸酉十月十一日上〉前人
## 钦定古今图书集成/历象汇编/庶征典/第013卷 > 《直前奏札一》〈癸酉十月十一日上〉前人

臣闻刘向有言曰：“祥多者其国安，异众者其国危。”天
地之常经，古今之通谊也。臣切究其指，以为不然。盖
祥多而恃，未必不危；异众而戒，未必不安，顾人主应
之者何如耳。伏观今岁以来，咎征荐至。二月宜燠，而
飞雪沍寒，其令如冬；六月宜暑，而积阴骤凉，其令如
秋。地宜安静，而有震摇之变；水宜润下，而有漂涌之
“灾，则阴阳犹失节也。迺九月丁巳，星陨于昼，其占主
益；十月戊戌，流星出昴，其占主吴。”则象纬犹告愆也。
有一于斯，皆宜儆惧，而况重之以震霆之异乎？昔景
祐五年，雷发孟春，仁宗皇帝即下求言之诏，凡圣躬
阙遗，臣下阿枉，与夫政教刑狱之失，荐绅百僚，咸得
悉言，所以通下情、召和气也。今陛下自视何如仁宗，
冬雷之警甚于孟春，而求言之诏未颁，政令臧否，何
由悉见？四方利害，何由尽闻？群臣邪正，何由遍察？虽
震惧之言，不绝于口，忧劳之念，日切于心，臣犹以为
未也。夫天之爱陛下如慈父，诲陛下如严师。亵而不
严，则爱有时而弛；翫而弗戒，则诲有时而倦。惟陛下
考祖宗之已行，思所以通人情，察民隐，进忠直，斥佞
谀，使善政日新，至和自应。此《祈天永命》之一事也。